De store mediehuse har endnu ikke fundet en holdbar model for, hvordan artikler og andet indhold kan sælges enkeltvis. Mange brugere ønsker ikke en abonnementsløsning eller opgiver ævred, når dankortinformationer skal indtastes gang på gang.

Nu vil betalingsfirmaet Nets knække koden med et system til mikrobetalinger, der er baseret på blockchain-teknologi, som er bedst kendt fra bitcoin-systemet.

En virtuel bankbog

Første gang, man bruger systemet, kobles det sammen med et betalingskort eller en bankkonto, hvorfra et beløb sættes ind på en virtuel bankbog. Herfra kan det bruges alle steder, der har implementeret systemet, meget lig den måde, som Rejsekortet fungerer i dag.

Efter første køb kan artikler og andet digitalt indhold, som fx. video eller musik, købes med et enkelt klik, hvorefter mikrobetalingen trækkes fra den virtuelle konto.

Brugeren får besked, når kontoen skal tankes op, og udover betalingsfunktionen vil systemet også kunne give rabatter til de, der læser mange artikler, eller veksle mikrobetalingerne til et almindeligt abonnement, hvis det bedre kan betale sig for brugeren.

Mikrobetalinger findes i dag for eksempel i Sverige, hvor de dog ikke er baseret på blockchain-teknologi.

Ny teknologi kan skabe et tovejssystem

Det system, Nets arbejder på, er baseret på blockchain-teknologi. Dette betyder, at den virtuelle bankbog - kaldet en ledger - ikke ligger på Nets' computere, men findes i krypteret form flere forskellige steder.

Blockchain-teknologiens sikkerhed består i, at alle udgaverne af bankbogen skal være identiske. Teknologien har derudover den fordel, at brugerens online handlinger online kan omsættes til digital valuta, som sættes ind på den virtuelle bankbog.